paragraph_text: Pečat kralja Salomona, nazivan i Salomonov pečat te Salomonov prsten, prsten pečatnjak, koji je prema srednjovjekovnoj mističnoj tradiciji, koristio drevni židovski kralj Salomon. Prema toj legendi, koju je ponajviše oblikovala arapska pisana tradicija, pečatnjak je došao s nebesa, bio je izrađen napola od mjedi, a napola od željeza i na njemu je bilo ugravirano Božje ime. Uz pomoć tog prstena, kralj Salomon je dobio vlast i moć nad pticama, zvijerima i ljudima, a stekao je i veliko bogatstvo, moć, ugled, znanje i nevjerojatnu mudrost.